Komisjoni direktiiv 2004/77/EÜ,

29. aprill 2004,

millega muudetakse direktiivi 94/54/EMÜ mõnede glütsürrisiinhapet ja selle ammooniumsoola sisaldavate toiduainete märgistamise osas

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. märtsi 2000. aasta direktiivi 2000/13/EÜ toiduainete märgistamist, esitlemist ja reklaami käsitlevate liikmesriikide õigusaktide ühtlustamise kohta, [1] eelkõige selle artikli 4 lõiget 2,

olles konsulteerinud toidu teaduskomiteega

ning arvestades järgmist:

(1) Komisjoni 18. novembri 1994. aasta direktiiv 94/54/EÜ, mis käsitleb muude kui nõukogu direktiivis 2000/13/EÜ [2] nimetatud kohustuslike üksikasjade esitamist teatavate toiduainete märgistuses, sisaldab toiduainete loetelu, mille märgistuses tuleb esitada üks või mitu täiendavat üksikasja.

(2) Käesoleva direktiivi eesmärk on täiendada seda loetelu teatud toiduainetega, mis sisaldavad glütsürrisiinhapet ja selle ammooniumsoola.

(3) Glütsirrisiinhape esineb looduslikult lagritsas Glycyrrhiza glabra ja selle ammooniumsoola toodetakse lagritsa Glycyrrhiza glabra mahlast. Glütsürrisiinhape ja selle ammooniumsool kuuluvad ühenduse lõhna- ja maitseühendite registrisse, mis on sätestatud komisjoni 23. veebruari 1999. aasta otsusega 1999/217/EÜ, millega loodi toiduainetes või toiduainetel kasutatavate lõhna- ja maitseühendite register, mis koostati Euroopa Parlamendi ja nõukogu 28. oktoobri 1996. aasta määruse (EÜ) nr 2232/96 [3] kohaselt. Glütsürrisiinhape ja selle ammooniumsool esinevad enamasti lagritsat sisaldavates maiustustes, kaasa arvatud närimiskummi, taimeteed ja muud joogid.

(4) Toidu teaduskomitee 4. aprilli 2003. aasta arvamuse kohaselt glütsürrisiinhappe ja selle ammooniumsoola kohta ei kujuta nende ainete manustamine koguses kuni 100 mg päevas enamikele tarbijatele ohtu. Seda määra ületades võib tekkida hüpertoonia. Komisjon täheldas siiski, et teatud inimgruppidele ei pruugi see ülemmäär piisavat kaitset pakkuda. Nendesse gruppidesse kuuluvad inimesed, kes kannatavad tervisehäirete all, mis on seotud vee ja elektrolüütide häiritud homöostaasiga.

(5) Nende tähelepanekute tõttu on vajalik, et toiduainete märgistuses sisalduks selge informatsioon glütsürrisiinhappe või selle ammooniumsoola sisaldusest maiustustes ja jookides. Glütsürrisiinhappe või selle ammooniumsoola kõrge sisalduse korral nendes toodetes tuleks tarbijaid, eriti neid, kes kannatavad hüpertoonia all, lisaks hoiatada aine üleannustamise eest. Selleks, et tagada tarbijate ühtne arusaam eelnimetatud informatsioonist, tuleks eelistada levinud termini "lagritsaekstraktid" kasutamist.

(6) Seetõttu tuleks direktiivi 94/54/EÜ vastavalt muuta.

(7) Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 94/54/EÜ I lisa muudetakse vastavalt käesoleva direktiivi lisale.

Artikkel 2

1. Liikmesriigid lubavad käesolevale direktiivile vastavate toodetega kauplemist hiljemalt 20. maist 2005.

2. Liikmesriigid keelavad käesolevale direktiivile mittevastavate toodetega kauplemise 20. maist 2006.

Kõnealusele direktiivile mittevastavate toodetega, mis on märgistatud enne 20. maid 2006, lubatakse kaubelda kuni varude ammendumiseni.

Artikkel 3

1. Liikmesriigid jõustavad käesoleva direktiivi järgimiseks vajalikud õigusnormid hiljemalt 20. maiks 2005. Nad edastavad viivitamata komisjonile kõnealuste normide teksti ning kõnealuste normide ja käesoleva direktiivi vahelise vastavustabeli.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 4

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 5

Käesolev direktiiv on adresseeritud liikmesriikidele.

Brüssel, 29. aprill 2004

Komisjoni nimel

komisjoni liige

David Byrne

[1] ELT L 109, 6.5.2000, lk 29. Direktiivi on muudetud Euroopa Parlamendi ja nõukogu direktiiviga 2003/89/EÜ (ELT L 308, 25.11.2003, lk 15).

[2] ELT L 300, 23.11.1994, lk 14. Direktiivi on muudetud nõukogu direktiiviga 96/21/EÜ (EÜT L 88, 5.4.1996, lk 5).

[3] ELT L 84, 27.3.1999, lk 1. Otsust on muudetud otsusega 2002/113/EÜ (EÜT L 49, 20.2.2002, lk 1).

--------------------------------------------------

LISA

Direktiivi 94/54/EÜ I lisasse lisatakse järgmine tekst:

Toiduaine liik või kategooria | Üksikasjad |

Maiustused või joogid, mis sisaldavad glütsürrisiinhapet või selle ammooniumsoola, kuna nendes on kasutatud lagritsat Glycyrrhiza glabra kontsentratsioonis 100 mg/kg või 10 mg/l kohta või rohkem. | Väljend "sisaldab lagritsat" lisatakse kohe koostisosade loetelu järgi, välja arvatud juhul, kui sõna "lagrits" esineb juba koostisosade loetelus või nimes, mille all toodet müüakse. Kui koostisosade loetelu puudub, tuleb väljend paigutada toote nime lähedusse. |

Maiustused, mis sisaldavad glütsürrisiinhapet või selle ammooniumsoola, kuna nendes on kasutatud lagritsat Glycyrrhiza glabra kontsentratsioonis 4 g/kg kohta või rohkem. | Koostisosade loetelule tuleb lisada järgmine tekst: "Sisaldab lagritsat. Inimesed, kes põevad hüpertooniat, peaksid vältima liigset tarbimist". Koostisosade loetelu puudumisel tuleb ülalnimetatud tekst esitada toote nime läheduses. |

Joogid, mis sisaldavad glütsürrisiinhapet või selle ammooniumsoola, kuna nendes on kasutatud lagritsat Glycyrrhiza glabra kontsentratsioonis 50 mg/l või rohkem või 300 mg/l või rohkem jookide korral, mille alkoholisisaldus on rohkem kui 1,2 %. | Koostisosade loetelule tuleb lisada järgmine tekst: "Sisaldab lagritsat. Inimesed, kes põevad hüpertooniat, peaksid vältima liigset tarbimist". Koostisosade loetelu puudumisel tuleb ülalnimetatud tekst esitada toote nime läheduses. |

--------------------------------------------------